Ihmiset eivät välittäneet tajuttomasta miehestä Saksassa. Heitä uhkaa nyt vankeus.

Eläkeläinen tuupertui pankin eteisen lattialle. Kukaan ei auttanut häntä. POLIZEI ESSEN

Saksan Essenissä 82-vuotias eläkeläismies tuupertui pankin eteisessä olevan raha-automaattikopin lattialle ja menetti tajuntansa. Turvakameran videolla näkyy, miten pankkiautomaatilla käyneet ihmiset eivät auttaneet maassa maannutta miestä, vaan osa heistä jopa astui hänen ylitseen.

Mies kuoli päiviä myöhemmin sairaalassa. Hänen henkensä olisi voinut pelastua, jos kanssakulkijat olisivat auttaneet.

Poliisilla on turvakameran videolla näkyvien pankin asiakkaiden, jotka miestä olisivat voineet auttaa, nimet ja osoitteet tiedossa.

Neljä automaatilla kyseisenä ajankohtana, lokakuun 3. päivänä, vieraillutta joutuu kuulusteluun, poliisin edustaja Christoph Wickhorst kertoi. Kirjalliset kutsut kuulusteluun lähetettiin heille tänään maanantaina.

Kaikki epäillyt ovat aikuisia naisia ja miehiä. Joukossa on noin kolmekymppisiä mutta myös noin 60-vuotias asiakas.

Ihmisten uskomaton piittaamattomuus on järkyttänyt saksalaisia. POLIZEI ESSEN

Vasta viides asiakas soitti hätänumeroon. Hän saapui paikalle 20 minuuttia sen jälkeen, kun eläkeläinen oli tuupertunut lattialle.

Mies ei enää koskaan tullut tajuihinsa ja kuoli myöhemmin sairaalassa. Tapaus on herättänyt kiivasta keskustelua Saksassa.

Asiakkaita, jotka eivät auttaneet miestä eivätkä soittaneet hätänumeroon, voi odottaa jopa vuoden vankeustuomio tai sakkotuomio.

Lähteet: Bild, Spiegel, Frankfurter Allgemeine Zeitung